b'\n_START_ARTICLE_\nTermokromizem\n_START_PARAGRAPH_\nT\xc3\xaarmokrom\xc3\xadzem je lastnost nekaterih snovi, ki pri spremembi temperature spremenijo barvo. Proces je obrnljiv (reverzibilen), zato se snovi pri ohlajanju povrne prvotna barva. Vzrok za to so spremembe molekulske ali kristalne strukture snovi. Primer tovrstne snovi je cinkov oksid (ZnO), ki pri segrevanju spremeni barvo iz bele v rumeno._NEWLINE_Prakti\xc4\x8dni primeri uporabe termokromizma so npr. posebna barvila na otro\xc5\xa1kih stekleni\xc4\x8dkah za prepre\xc4\x8devanje opeklin pri pitju zaradi prevro\xc4\x8de teko\xc4\x8dine ter indikatorji napolnjenosti baterije.\n_START_SECTION_\nMehanizmi delovanja\n_START_PARAGRAPH_\nTrenutno obstajata dva pristopa za doseg termokromnega u\xc4\x8dinka, ki sta osnovana na teko\xc4\x8dih kristalih in levko barvilih. Teko\xc4\x8di kristali so uporabljeni za natan\xc4\x8dno uporabo, saj se njihov odziv lahko priredi na dolo\xc4\x8deno temperaturo, vendar je barvni razpon omejen zaradi samega principa delovanja. Levko barvila omogo\xc4\x8dajo \xc5\xa1ir\xc5\xa1i barvni razpon, vendar je odziv na spremembo temperature relativno nenatan\xc4\x8den.\n_START_SECTION_\nTeko\xc4\x8di kristali\n_START_PARAGRAPH_\nNekateri teko\xc4\x8di kristali lahko torej ka\xc5\xbeejo razli\xc4\x8dno obarvanost pri razli\xc4\x8dnih temperaturah. Sprememba je odvisna od selektivnega oddajanja svetlobe dolo\xc4\x8denih valovnih dol\xc5\xbein od kristalne strukture materiala in se zaradi termi\xc4\x8dnega raztezanja kristalov spreminja od nizkotemperaturne kristalne faze preko anizotropne vija\xc4\x8dne nematske faze do visokotemperaturne izotropne teko\xc4\x8de faze. Samo nematska mezofaza ima termokromne lastnosti, kar omejuje temperaturni razpon delovanja. Barve se s segrevanjem spreminjajo od rde\xc4\x8de preko zelene do modre, in obratno z ohlajanjem. Primera takih materialov so holesterol nanoati in cianobifenili._NEWLINE_Prakti\xc4\x8dna uporaba tovrstnih kristalov je primerna za termometre v sobi, hladilniku, akvariju in za medicinsko uporabo ter za indikatorje ravni propana v tankih.\n_START_SECTION_\nLevko barvila\n_START_PARAGRAPH_\nMolekule levko barvil imajo lastnost, da so pri eni obliki oz. formi brezbarvne, pri drugi pa oddajajo barvno svetlobo. Ve\xc4\x8dina levko barvil je sestavljena iz treh komponent, in sicer iz kromogena, ki daje barvo, razvijalca, ki daje (donira) protone in s tem omogo\xc4\x8da razvijanje barve, ter organskega topila, ki uravnava agregatno stanje._NEWLINE_Primer uporabe levko barvil je biv\xc5\xa1a linija obla\xc4\x8dil Hypercolor. Na tkanino obla\xc4\x8dila sta bili naneseni dve vrsti barvil, in sicer normalna, tovarni\xc5\xa1ka barva, ki je vedno ostala iste barve, ter levko barva, ki je bila zaprta v mikrokapsulah s prozornim ovojem, vezanih na vlakna tkanine. V tem primeru je bila vsebina v mikrokapsulah sestavljena iz barvila kristal vijoli\xc4\x8dni lakton, benzotriazola (\xc5\xa1ibka kislina), ter kvartarne amonijeve soli miristilamonijevega oleata (ma\xc5\xa1\xc4\x8dobna kislina), raztopljene v dodekanolu. Pri ni\xc5\xbejih temperaturah je bila me\xc5\xa1anica v trdnem stanju, \xc5\xa1ibka kislina pa je tvorila barvni kompleks z levko barvilom, saj je prekinjala laktonski obro\xc4\x8d. Pri porastu temperature je topilo pre\xc5\xa1lo v teko\xc4\x8do fazo, sol pa je disociirala in reverzibilno reagirala s \xc5\xa1ibko kislino, zaradi \xc4\x8desar je pH vrednost porasla. To je privedlo do zaprtja laktonskega obro\xc4\x8da, s tem pa je barvilo pre\xc5\xa1lo v svojo brezbarvno obliko. Mehanizem vklju\xc4\x8duje tako poleg o\xc4\x8ditnega posrednega termokromizma \xc5\xa1e halokromizem, ki sloni na spremembi pH vrednosti._NEWLINE_Glede na to, da je temperaturni odziv slab\xc5\xa1i, je prakti\xc4\x8dna uporaba levko barvil uporabna za primere splo\xc5\xa1ne indikacije temperaturne, npr.\xc2\xa0\xc2\xbbprehladno, primerno in pretoplo\xc2\xab\xc2\xa0pri vodnih igra\xc4\x8dah in otro\xc5\xa1kih dudah.'